google/wiki40b huggingface dataset:
Daniel Denton

Biografi

Denton ble født en gang i 1626 i Yorkshire i England. Han var sønn av presten Richard Denton, en av Nord-Amerikas første presbyterianske prester. Mange av slektsforskere i Denton-familien hevder at Daniels mor var Helen Windebank.
På 1640-tallet fulgte han sin far til Massachusetts, Connecticut og til sist til Long Island. I 1650 ble han gjort til byskriver i Hempstead hvor hans far ble prest, og i 1656 hadde han samme posisjon i byen Jamaica. Da hans far flyttet til enten Halifax i Nova Scotia eller til Halifax, West Yorkshire i England (kildene er uklare på dette punktet), ble Daniel Denton igjen på Long Island, og i 1664 ble han en av de første som kjøpte andel i Elizabethtown.
I 1665 og 1666 tjente han som fredsdommer i New York. En gang rundt 1659 giftet han seg med Abigail Stevenson som fødte ham tre barn, men han skilte seg fra henne i 1672. De to eldste barna, Daniel og Abigail, ble hos sin far mens det yngste, datteren Mercy, ble hos moren som siden forble ugift. Denton forlot New York for England i 1670, muligens grunnet hans skilsmisse, og der deltok han åpenbart i virksomheter som solgte bosetninger i det nye verden og muligens var han også involvert i pelshandel.
Denton Green, i Hempstead i New York, er oppkalt etter prost Richard Denton, Daniel Dentons far.
Etter sin avhandling som ble utgitt i 1670 er det ikke kjent at Denton utga noe mer. Han reiste tilbake til Nord-Amerika i 1673, bosatte seg i Piscataway i East Jersey hvor han ble utpekt til magistrat. Det neste året flyttet han til Springfield i Massachusetts, hvor han var lærer og tjente som byens skriver. I 1676 giftet han seg på nytt med Hannah Leonard som han fikk seks barn med: Hannah, Samuel, Sarah, Elizabeth, Thomas, og Alice. Han reiste tilbake til Jamaica i New York i 1689, ble byskriver for Queens County i 1689, og døde uten testamente i 1703.

Skribentvirksomhet

Denton skrev og utga avhandlingen A Brief Description of New-York: Formerly Called New-Netherlands i London i 1670. Verket var en salgsfremmende avhandling skrevet for å oppmuntre engelsk bosetning i områder som nylig var blitt tatt fra nederlendere. Det er en av de tidligste engelske redegjørelser av geografien, klimaet, økonomien, og den innfødte befolkningen i området som omfattet dagens by New York, Long Island, Staten Island og New Jersey. Avhandlingen er kanskje mest kjent for sin tidlige uttalelse av «Skjebnens Manifest»: hvordan «en guddommelig hånd har gjort veg for dem [engelske bosettere] ved å fjerne eller kutte ned på indianere, enten ved kriger av en eller annen sort, eller av en form for vill dødelig sykdom».
Denton hadde emigrert til Nord-Amerika på 1640-tallet og var involvert i landspekulasjon i området. Artikkelen som er lenket nedenfor gir en kort redegjørelse av hans liv og karriere og diskuterer hans visjon for en ekspansjon vestover for den engelske kulturen og hans representasjon av den amerikanske villmarken som stort landbruksområde.
Selv om andre forklaringer har blitt fremmet, en del forskere har senere konkludert at det var Denton som ga sitt navn for Denville i New Jersey.
Haldenreaktoren

Haldenreaktoren var én av to atomreaktorer i Norge. Den andre finnes på Kjeller utenfor Lillestrøm.
Byggingen av Haldenreaktoren startet i 1955, og reaktoren var i drift fra 1958 til 2018 da den ble lagt ned. Reaktoren ble driftet av Institutt for energiteknikk (IFE) og var tilknyttet Haldenprosjektet.

Reaktoren

Haldenreaktoren ble brukt til undersøkelser av reaktorbrensel og ulike materialers egenskaper og oppførsel ved langtidsbruk i reaktoranlegg. Resultatene fra forskningen inngikk i sikkerhetsvurderinger og sikkerhetssystemer for kjernekraftverk i medlemslandene. 
Reaktoren hadde en varmeeffekt på 2MW, og brukte tungtvann som moderator og kjølemiddel. Kjernebrenselet består av lavanriket uran. Reaktoren ble operert ved atmosfærisk trykk og en kjølevann/moderatur-temperatur på 55 grader celsius.
Varmen fra det sekundære kjølevannet ble bruklt til oppvarming av Instituttets bygninger.
Selve reaktoren ligger 100 meter inne i Månefjellet. Haldenreaktoren (HBWR, Halden Boiling Water Reactor) er en tungtvannreaktor av BWR-type (Boiling Water Reactor), men er ingen kraftreaktor. Haldenreaktoren produserer kun damp.

Nedleggelse

Reaktoren ble stanset i mars 2018 for rutinemessig vedlikehold. Under inspeksjon ble det oppdaget feil på en sikkerhetsventil, noe som medførte at oppstarten av reaktoren ble utsatt. I juni 2018 vedtok IFEs styre ikke å starte opp reaktoren igjen, samt ikke søke om ny driftskonsesjon når den nåværende konsesjonen utløper i 2020.
Kø

En kø er et område er et område hvor folk stiller seg opp for varer eller tjenester etter prinsippet om at man blir betjent etter samme rekkefølge som man kom.
Vanlige eksempler hvor køer oppstår er i matbutikker, minibanker, billettskranker og ved påstigning til buss eller taxi.
Køer er et fenomen i en rekke felt, og har blitt grundig analysert innen fagfeltet køteori. Innen samfunnsøkonomi blir køer sett på som en måte å rasjonere varer og tjenester som det er lite av.
NM i mangekamp 1998

NM i mangekamp 1998 var en del av NM i friidrett 1998, og ble arrangert som et eget mesterskap på Melløs stadion i Moss, 
30. og 31. mai av Moss IL.
Det ble konkurrert i tikamp for menn og sjukamp for kvinner.
MPP

MPP (eller M.P.P.) er en forkortelse for «med påholden penn», et uttrykk som særlig ble benyttet den tid da ikke alle var skrivekyndige, og det hendte at man måtte signere brev, dokumenter og lignende på andres vegne. Ved å føye MPP til signaturen ga man da uttrykk for at signaturen ikke var ment som en forfalskning, men at situasjonen krevet at det ble gjort slik.
Uttrykket benyttes også i en litt annen sammenheng, at noen signerer et vedtak med personlig reservasjon, slik som eksempelvis når en part i en koalisjonsregjering må skrive under i strid med sitt partis prinsipper.
Festningens gymnastikksal

Festningens gymnastikksal er en bygning i det ytre festningsområde av Akershus festning, Oslo. Bygningen ble oppført i 1861 av arkitektene A.F.W. von Hanno og H.E. Schirmer. Den fikk et tilbygg i 1891 og ble ombygget i 1954 til 1955. Bygningen er i det vesentlige fredet.
El Gran Carlemany

Tekst

El gran Carlemany, mon pare,
dels alarbs em deslliurà,
i del cel vida em donà
de Meritxell la gran Mare.
Princesa nasquí i pubilla
entre dos nacions neutral;
sols resto l'única filla
de l'imperi Carlemany.
Creient i lliure onze segles,
creient i lliure vull ser.
Siguin els furs mos tutors
i mos Prínceps defensors!
Nordre Vestfold tingrett

Nordre Vestfold tingrett var en førsteinstansdomstol under Agder lagdømme. Tingretten lå i Horten i Vestfold og dekket kommunene Holmestrand, Horten og Re. Domstolen hadde to tingsrettsdommere og to dommerfullmektigere foruten saksbehandlere. 
Domstolen ble erstattet av Vestfold tingrett fra 2019.
Farmen: sesong 7

Farmen (Norge) sesong 7 er den sjuende sesongen av TV-serien «Farmen». Sesongen utspilte seg på Storøy i Rørholtfjorden i innsjøen Toke i Telemark, og ble sendt i 2011. Stedet har hatt gårdsdrift siden 1600-tallet. Første episode av sesongen hadde 830 000 seere, det nest høyeste hittil, som er en markedsandel på 44,3 prosent. Sesongen hadde opprinnelig 14 deltakere, og det kom inn tre utfordrere. Bare en av utfordrerne fikk bli fullverdig deltager av Farmen. Finalen ble sendt på TV 2 søndag 15. mai 2011.

Finalesending

Finalen ble sendt på TV 2 søndag 15. mai 2011. Sendingen startet allerede klokken 20:00 med programmet «Farmen – før finalen» og fortsatte med selve finalesendingen fra klokken 21:45. Fra 22:50 var Dorthe Skappel på plass med «God kveld Norge: Farmen – Spesial» og det første intervjuet med «Farmen»-vinneren. Hvilke to deltakere som gikk videre fra semifinalen til finalen skulle bli holdt hemmelig frem til søndag, men ble avslørt av Se og Hør, torsdag 12. mai, grunnet en menneskelig feil.
I første semifinale var det Tommy som trakk det lengste strået, og dermed sikret seg sin finalebillett. Dermed måtte Jan Rudi og Kim André kjempe om den siste finalebilletten i den andre semifinalen. Melkespannholding var øvelsen i den andre semifinalen. Kim André måtte etter omtrent fem minutter gi tapt for Jan Rudi og røk dermed ut av konkurransen. Jan Rudi sikret seg den andre og siste finaleplassen.
Finalen ble dermed en kamp mellom Tommy og Jan Rudi. Alle de utslåtte deltagerne kom tilbake til Farmen for å stemme på sin favoritt. Den deltageren som fikk flest stemmer startet finalen med et poeng. Deretter var det klart for kunnskapstest i finalen. Det var ti spørsmål og deltagerne fikk et poeng for hvert riktige svar. Tommy fikk syv stemmer av de utslåtte deltagerne og Jan Rudi en, siden det kun var fem deltagere igjen som skulle stemme fikk Tommy deltagerpoenget og kunnskapstesten startet. Tommy tok tidlig ledelsen og vant til slutt 6-3, da det var to spørsmål igjen, og vant dermed hytte og bil til en verdi på over en million kroner.
Missiltorpedobåt

Missiltorpedobåt (MTB) er en betegnelse som ble tatt i bruk på 1970-tallet da missilvåpen ble tatt inn i det norske Sjøforsvaret. De første båtene som fikk våpenet var kanonbåter av Storm-klassen (1965), da disse fikk montert våpensystemet Penguin rundt 1970. Missiltorpedobåtene fikk den militære forkortelsen MTB, som tidligere hadde betydningen motortorpedobåt. Hver båt fikk seks Penguin-missiler i tillegg til bestykningen med en 76 mm og en 40 mm Boforskanon.
Skjold-klassen er Sjøforsvarets missiltorpedobåter, selv om de strengt tatt ikke kan kalles det, siden de ikke skal være bestykket med torpedoer, men med missiler og kanon. «Missilkanonbåt» (MKB) ble foreslått som navn, men det ble til slutt bestemt at klassen skal benevnes «kystkorvetter».
Ostrogski-palasset

Historie

Palassområdet ble kjøpt av Kraków-kastelanen prins Janusz Ostrogski mot slutten av det 16. århundre, som planla å bygge et befestet slott der. Han bygget ferdig murene og kjellerne, men overga så området til Denhoff-familien, som i 1681 overga det igjen til Gniński-familien. Underkansleren Jan Gniński bestemte seg for å omdanne den påbegynte bygningen til et palass etter tegninger av Tylman van Gemeren. Palasset stod ferdig i andre halvdel av det 17. århundre.
På begynnelsen av 1700-tallet gikk palasset over til Zamoyski-ordinatenes familie (palasset ble senere kalt for «ordinatpalasset»). I 1771 tilhørte palasset Czapski-familien og senere Chodkiewicz-familien. I 1820 ble palasset kjøpt av politisekretæren Michał Gajewski, som i senere tid ombygde det. Også palassindret fikk nye funksjoner, og huset henholdsvis et lasarett, en gummifabrikk, Helsehuset og Institutt for bortglemte barn.
Fra 1858 huset palasset Warszawas musikkonservatorium. Her fikk blant annet Ignacy Paderewski og Stanisław Moniuszko sin utdanning. Konservatoriet ble likvidert i 1939 med krigens begynnelse, og palasset ble lagt i grus under Warszawaoppstanden i 1944. Det ble gjenoppbygd i årene 1949–1954 etter tegninger av Mieczysław Kuzma.
Shirley Henderson

Karriere

Shirley er kanskje best kjent for sin rolle som karakteren Stønne Stina i filmen Harry Potter og Mysteriekammeret (2002) og Harry Potter og Ildbegeret (2005). Henderson fikk sitt første store gjennombrudd som skuespiller da regissør Leonard White tok henne som leder for barne-TV-dramaet Shadow of the Stone på kanalen ITV. Etter dette brukte hun det fleste av tjueårene på å konsentrere seg om å utføre en rekke roller på teater-scenen. 
Tidlig på 1990-tallet var Shirley tilbake på TV-skjermene da hun dukket opp i den tredje sesongen av krigsdramaserien Wish Me Luck og Clarissa (1991). Hun hadde også en rolle på den populære BBC-serien, Hamish Macbeth i 1995. I tillegg til en rekke opptredener i flere små og uavhengige filmer.
Henderson spilte karakteren Jude i begge Bridget Jones-filmene før hun fikk rollen som Stønne Stina i Harry Potter og Mysteriekammeret i 2002, og senere hadde hun en rolle i den fjerde Harry Potter-filmen, Harry Potter og Ildbegeret (2005). Hun spilte også rollen som den franske prinsessen i filmen Marie Antoinette fra 2006. Senere har hun hatt flere småroller i en rekke andre filmer.
Transport og logistikk

Transport og logistikk er et programområde på videregående trinn 2 (Vg2) innen utdanningsprogrammet service og samferdsel i videregående skole. Kurset kan lede til lærekontrakt mot fagbrev i et av fagområdene transport eller logistikk, eller til Vg3 påbygging til generell studiekompetanse som kreves for å gå videre til høyskoler eller universitet.
Trepunkt-dvergmåler

Utseende

En liten (vingespenn 16 – 20 mm), slank, grå måler. Begge vingepar er grå med mer eller mindre utydelige, lyse tverrstriper. Midt i forvingen er det en trekantet, brunsvart flekk, som sammen med to litt mindre tydelige, mørke flekker på vingeforkanten danner en trekant. Dette er et godt kjennetegn for denne ellers ganske anonyme arten. Den har ikke antydning til hvit flekk ved forvingens bakhjørne. Larven er grønn ved bleke sidestriper og to mørkere grønne ryggstriper.

Levevis

Larvene lever på blomster og frøemner av sløke (Angelica sylvestris) og andre planter i skjermplantefamilien (Apiaceae). De voksne målerne flyr i juni – juli.

Utbredelse

Arten forekommer over nesten hele Europa. I Norge er den bare funnet ved Oslofjorden og på Sørlandet.
Rold Skov

Rold Skov, som ligger sentralt i Himmerland mellom Arden og Skørping, er Danmarks største sammenhengende skogkompleks med ca. 8 600 ha. I skogen ligger Den Jyske Skovhave og Rebild Bakker.
Rold Skov har opp gjennom tidene vært forbundet med røveri og voldelige overfall. På 1830-tallet lyktes det å opptrevle en større bande, som førte til rettssaker som pågikk syv år fra 1837 til 1844. En av de dømte hadde tilnavnet Bettefanden og ble senere beskrevet av Steen Steensen Blicher i novellen med samme navn i 1846.
Rold Skov er sterkt kupert, hvilket gir forutsetninger for kildevann og innsjøer. Kildene omfatter Lille Blåkilde, som tross navnet gir 150 liter per sekund, Ravnkilde, Gravlevkilden og Egebækkilden. Madum Sø øst for skogen er den største sjøen med mulighet for bading, størrelsesmessig etterfulgt av Store Økssø og Mossø. Ved skogens nordvestkant ved Gravlev er Gravlev Sø i Lindenborg Ådal under reetablering etter å ha vært drenert i en årrekke.
75% av skogen er privateid, hvor Lindenborg Gods, Nørlund Gods og Willestrup Gods tegner seg for hovedparten, og den danske stat eier de resterende 25%. Statens andel administreres av Buderupholm Statsskovdistrikt.
Kangerlussuatsiaq (Lindenowfjorden)

Kangerlussuatsiaq (Lindenowfjorden) er en fjord i Kujalleq kommune på sydkysten av Grønland. Fjorden har utløp mot øst. 
På 30-tallet etablerte Norge flere fangststasjoner rundt denne fjorden, samt ved Storfjorden (Kangerlussuaq). Syv km fra munningen ble det i 1932 midlertidig anlagt en norsk telegrafstasjon, kalt Møretun. Stasjonen ble flyttet lenger nord til Torgilsbu samme år.Omkring Torgilsbu ble det satt opp syv mindre stasjoner i området nord for Kangerlussuatsiaq. En norsk meteorologisk stasjon ble etablert på Torgilsbu.
Fjorden er om lag 64 km lang i retning NNØ/SSW. Nørrearm, den lengste sidefjorden, strekker seg 30 km mot nord amlag 22 km fra Lindenow fjords munning. Litt lenger vest går sidefjorden Sønderarm 10 km mot sør.
Området er også kjent for sine fjell, som er velegnet for fjellklatring. Fjelltoppen Apostelens tommelfinger (Tiningnertok), 2292 moh er et spesielt klatremål i området . Fjellet ligger øst for den lille bukta Tininnertooq, rett vest for munningen av Nørrearm. 60°35′54″N 43°49′13″V
Torgilsbu var deretter bemannet fram til 1941, og forlatt da.
What I Do

What I Do er et countryalbum (studioalbum) av Alan Jackson utgitt på Arista Nashville 7. september i 2004. Albumet fulgt opp Drive fra 2002.
Astrofestivalen

Astrofestivalen var et gratis årlig astronomi-arrangement på Blindern i Oslo i perioden 1998–2008. Festivalen ble nedlagt etter at Oslo kommune valgte å kutte støtten til arrangementet, til tross for at FN tidligere har erklært 2009 som Astronomiåret, med formål om å feire og astronomi som vitenskap. Etter tre års pause ble Astrofestivalen arrangert for siste gang den 13. november 2011.
Gymnadenia

Gymnadenia er en roman av den norske forfatteren Sigrid Undset, utgitt i 1929 av H. Aschehoug & Co. 
Gymnadenia ble utgitt som en «nutidsroman», og en omfangsrik sådan. Her følger man hovedpersonen Paul Selmer på hans vei fra fritenkeri mot katolisismen, en ferd som fortsetter i Undsets roman Den brændende busk (1930). Denne erkjennelsesferden er blitt betraktet som en slags parallell til forfatterens egen vei til katolisismen.
Romanen har sitt navn etter orkidéarten Brudespore (Gymnadenia conopsea). 
På Forfatterforeningens høstfest (Bal Masqué) på Grand i 1928 leste Undset opp et kapittel av denne da uutgitte boken.
Hemmelig dekoderring

En hemmelig dekoderring, eller hemmelig dekoder, er en innretning som kan benyttes til dekoding av enkle substitusjonschiffer. En kan også benyttes til chifrering ved å benytte dem motsatt vei.
De er billige og ble ofte benyttet til reklameformål av detaljister, radio- og senere fjernsynsprogrammer fra 1930-tallet og frem til i dag. Slike dekodere, uansett utforming, er morsomme for barn og gir dem en introduksjon til kryptering, chiffer og hemmelige koder og demonstrerer hvordan disse kan benyttes for å utveksle hemmelige meldinger dem imellom.

Historie

Hemmelige dekodere er vanligvis utformet som to skiver festes sammen med en stift i midten slik at den indre skiven er dreibar. De er noe forenklede etterligninger av chifferdisken utviklet i det 15. århundre av  Leon Battista Alberti. Mens Alberti benyttet en mer kompleks polyalfabetisk chiffer bruker dekodere for barn gjerne det noe enklere monoalfabetiske substitusjonschifferet Cæsarchiffer.
Det mest kjente eksempelet startet i 1934 da selskapet Ovaltine sponset et radioprogram: Little Orphan Annie.
De utarbeidet en fan-klubb håndbok som inneholdt et enkelt substitusjonschiffer der bokstavene ble erstattet med nummeriske verdier. Året etter fulgte de opp med en chifferdisk i form av en brystmerke eller medlemspin, som chifrerte bokstavene A-Z med tallene 1-26 (engelsk alfabet har 26 bokstaver). Tilsvarende merker og lommedekodere kom med radio og TV-programmet Captain Midnight.
Ingen av disse tidlige dekoderne var i form av en fingerring mens det tidlig fantes fingerringer med et hemmelig rom for hemmelige meldinger. Det var først på 1960-tallet at hemmelige dekoderringer dukket opp, ikke minst i sammenheng med TV-programmene med Jonny Quest som ble sponset av PF Sko. En senere dekoderring kom med av Kix Cereals. I 2000 kom Ovaltine med en hemmelig dekoderring som benyttet deres originale A-Z/1-26 substitusjon.

Meldinger

Ovaltine og andre firma som markedsførte tidlige dekodere inkuderte ofte «hemmelige meldinger» rettet mot barn. Disse inneholdt gjerne noen hint om innholdet i neste episode av programmet. 
Det er en legende, udødeligjort i filmen A Christmas Story 
som hevder at radioshowet «Little Orphan Annie» sendet en hemmelig melding med innholdet: «Be sure to drink your Ovaltine». (Pass på og drikk din Ovaltine)
Hathliodes

Utseende

Nokså små, avlange, lyst brunlige trebukker. Antennene er kortere enn kroppen. Pronotum er tønneformet. Dekkvingene er noe avsmalnende bakover og ender i en liten spiss.

Levevis

Disse billene har larver som lever i død ved.

Utbredelse

Slekten er utbredt i Australia.
Epiphora atbarina

Utseende

En nokså stor (vingespenn 80-90 millimeter), gråbrunlig påfuglspinner. Som vanlig for Attacini er vingene meget store sammenlignet med kroppen. Hannenes forvinger er noe sigdformede, med avrundet spiss. Det er en liten øyeflekk ved forvingespissen.
Denne arten har mye hvitt i vingenes indre del, tverrbåndet er strekt buet, vingenes lyse midtflekker store og ovale til nesten sirkelrunde.

Levevis

Larvene lever på ulike slags busker og trær. Disse artene kan utnytte en rekke forskjellige fødeplanter. De voksne sommerfuglene tar ikke næring til seg, men overlever på fett de har lagret fra larvetiden. De store hunnene sitter mest i ro og sender ut feromoner, som de aktive hannene kan merke på lang avstand.

Utbredelse

Arten forekommer i Etiopia.
Small Bay

Small Bay er en liten bukt ved østsiden av Fortuna Bay, på nordkysten av Sør-Georgia. Navnet ble først benyttet på et kart fra 1931 av Det britiske marinedepartementet.
Dagli'Brugsen

Dagli'Brugsen er en dansk kjede av mindre supermarkeder under Coop Danmark.
Kjeden, som ble grunnlagt i 1992, består pr. mars 2012 av 379 butikker over hele landet, primært beliggende i mindre byer og beboelsesområder i de større byene. Butikkene er forholdsvist små, men har et bredere sortiment enn lavprisbutikker. Alle butikkene holder åpent alle ukens dager.
26. serierunde i Tippeligaen 2015

26. serierunde i Tippeligaen 2015 ble innledet fredag 2. oktober 2015 klokken 19.00 med kampen mellom Bodø/Glimt og Vålerenga på Aspmyra stadion.
Golf Digest

Golf Digest er et amerikansk, månedlig tidsskrift om golf som utgis av Advance Publications. Bladet dekker både rekreasjonsgolf og konkurransegolf for damer og herrer.
Siden 1985 har Golf Digest kåret USAs 100 beste golfbaner hvert år, stemt frem av et panel på flere hundre golfeksperter. Pine Valley Golf Club har toppet listen hvert år unntatt 2001, da Pebble Beach Golf Links kom på førsteplass.
Magasinet lager også lister over de beste nye banene, de beste golfreisemålene og de beste banene i hver amerikansk delstat, og – basert på informasjon fra nasjonale golfforbund og stemmer fra golfeksperter med internasjonal kunnskap – lister over de ledende banene utenfor USA.
Hahniidae

Utseende

Små, gjerne lyst brunlige edderkopper. De kjennes lettest på at de seks spinnvortene står på én tverr-rad, de ytterste er lange og stikker ut bak dyret. På oversiden av bakkroppen har de gjerne et lyst fiskebein-mønster.

Levevis

Disse edderkoppene spinner små, mattelignende nett nær bakken, mellom steiner og over små groper i terrenget. De jakter oppe på nettene, som ikke er klebrige.

Utbredelse

Familien forekommer i alle verdensdeler, mest i tempererte områder. Den mangler i mye av Sør-Amerika og Australia.
Smørform

Smørform er en form til å dekorere smør i. Betegnelsen brukes også om selve smøret når det er tatt ut av formen. Formene er helst laget i tre med skåret dekor. De er gjerne laget som et fire-, seks-, åttekantet eller rundt tårn med pyramideformet topp. Sidene kan være hengslet eller tappet i hverandre. Det har også vært brukt smørformer av hel ved med bolleform, smørformer skåret som fisker og smørformer i metall med annen dekor. 
For lettere å kunne løsne smøret fra formen når den skulle åpnes fortelles det fra Budal i Sør-Trøndelag at de kunne legge formen i varmt vann ca. en time og så i kaldt vann natta over før den skulle brukes. Hvis de strødde litt salt i formen før de hadde i smøret, ville det også gå lettere å få det ut når det skulle brukes.
Smørformer har vært brukt utover på bygdene til jul, og til bryllup og begravelser. Til bryllup og begravelser skulle gjestene bidra med en sending med mat, og her var smør en viktig del. Det dekorerte smøret ble tatt ut av formen og satt på en stett på festbordet. En slik smørform kunne variere av størrelse fra omkring en til omkring tre kilo. På gårdene hadde de gjerne flere former i forskjellig størrelse, og størrelsen kunne også varieres med å lage en stor eller liten fot av smør under selve formen. Nærmeste slekt hadde de største formene, og det gjeveste smøret ble plassert framfor brudeparet. Noen former hadde skåret årstall og initialer for eieren, og gjestene kjente hvem som hadde levert smøret ut fra dekoren på formen. Smørfisker var ofte brukt til jul.
Noen steder har det vært brukt slike former til ost – særlig til brunost. Disse har også skåret dekor på innsiden som lager avtrykk i osten. Det kan være vanskelig å skille disse osteformene fra smørformer, og noen er trolig brukt både til smør og ost.
Synonymer er smørfisk (fiskeformet), smørfjøl (av hel ved med utskåret fordypning), smørformtre og smørsloga.